Súradnice: 42°41′44″S 23°19′12″V﻿ / ﻿42,69556°S 23,32000°V﻿ / 42.69556; 23.32000

**Súdny palác** (bulh. Съдебна палата – *Sădebna palata*) je budova súdu z prvej polovice 20. storočia, ktorá sa nachádza v meste Sofia, v Sofijskej oblasti, v západnom Bulharsku. Kultúrna pamiatka národného významu.

Lokalita
--------

Budova súdneho paláca leží v centrálnej časti Sofie v rajóne Triadica na bulvári „Vitoša" (bulh. булевард „Витоша" – *bulevard „Vitoša"*) č. 2.

Dejiny
------

Myšlienky na výstavbu špeciálnej budovy v Sofii pre potreby súdneho aparátu siahajú do roku 1880. V budove sa mali pod jednou strechou nachádzať všetky nižšie aj vyššie súdne inštitúcie lokalizované v Sofii.

Prvé miesto na výstavbu (na mieste sa v súčasnosti nachádza hlavná budova Bulharskej národnej banky) bolo vybrané v priebehu roku 1906. V rokoch 1906 – 1907 prebehol prvý konkurz na zhotovenie projektu, tento prvotný projekt bol však nakoniec zrušený, keďže pôvodne vybrané miesto pre výstavbu bolo nakoniec zhodnotené ako nevyhovujúce. Ešte v roku 1907 bol vyhlásený nový konkurz na zhotovenie plánu budovy, pričom tentoraz bolo ako miesto vybrané priestranstvo oproti budove vojenského klubu, aj tento projekt bol však nakoniec zastavený.

Nakoniec bola ako miesto pre výstavbu budovy určená lokalita, kde sa budova v súčasnosti nachádza a v roku 1912 bol vyhlásený nový konkurz na zhotovenie projektu budovy. Konkurz na zhotovenie projektu na výstavbu bol prerušený v dôsledku prvej balkánskej vojny a následne sa uskutočnil v roku 1914. Konkurz vyhral architekt Nikola Lazarov, celý projekt bol ale nakoniec zastavený v dôsledku začiatku prvej svetovej vojny. K začiatku realizácie projektu tak nakoniec došlo až v roku 1928. Projekt bol pridelený na upravenie a dokončenie architektovi Penčovi Kojčevovi, napriek protestom pôvodného autora projektu Nikolu Lazarova. Samotná výstavba budovy sa uskutočnila v rokoch 1929 – 1940.

V roku 1978 budova získala štatút kultúrnej pamiatky národného významu. V rokoch 1980 – 1998 bola⁪ časť budovy využívaná ako sídlo bulharského *Národného historického múzea* (bulh. Национален исторически музей – *Nacionalen istoričeski muzej*).

V roku 2007 sa na budove uskutočnili reštauračné práce.

V súčasnosti je budova opätovne sídlom súdu.

Charakteristika
---------------

Budova bola postavená⁪ podľa projektu architekta Penča Kojčeva v spolupráci s architektmi Georgim Papazovom a Petărom Zagorským. ktorí upravili a dokončili pôvodný projekt architekta Nikolu Lazarova. Autormi sôch a reliéfov na stĺpoch sú sochári Ľubomir Dalčev, Kiril Šivarov a Ľuben Dimitrov.

Stavba je postavená v neoklasicistickom štýle. V zhotovení sú dobre viditeľné odkazy na byzantskú a románsku architektúru.

Ide o veľkú masívnu budovu o rozlohe približne 8500 m², ktorá zaberá priestranstvo celého uličného bloku. Predná fasáda stavby sa vyznačuje výzdobou v podobe stĺporadia a veľkým schodiskom ktoré vedie k hlavnému vchodu do budovy. Schodisko je v spodnej časti z oboch strán lemované dvomi sochami levov, ktoré boli odhalené v roku 1985 a ktorých autorom je sochár Veličko Minekov.

### Interiér

Výzdoba interiéru je poňatá, tak ako exteriér budovy v neoklasicistickom štýle. Interiér sa vyznačuje bohatou výzdobou, ktorá pozostáva napríklad z obkladov z leštenej žuly, mramorových stĺpov, kazetových stropov. Architektonické dekoračné doplnky sú predovšetkým v podobe baldachýnov a bronzových reliéfov. Steny sú zdobené freskami a okná sú vyplnené dekoratívnymi vitrážami. Táto výzdoba je dielom umelcov Dečka Uzunova a Ivana Penkova.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku národného významu v roku 1978. Ako dôvod ochrany bola stanovená architektonicko-staviteľská hodnota budovy. Štatút bol potvrdený aj v roku 1988, pričom k dôvodom ochrany pribudla aj umelecká hodnota budovy. Názov budovy ako je uvedený na zozname kultúrnych pamiatok národného významu je *Sădebna palata* (bulh. Съдебна палата, doslova *Súdny palác*).

Galéria
-------

* pohľad na bulvár Vitoša s budovou súdneho paláca na ľavej strane snímkypohľad na bulvár Vitoša s budovou súdneho paláca na ľavej strane snímky
* západná fasáda budovyzápadná fasáda budovy
* pohľad na schodisko pred hlavným vchodom do budovypohľad na schodisko pred hlavným vchodom do budovy
* detail z prednej fasádydetail z prednej fasády
* detail oknadetail okna
* detailný pohľad na sochu leva pred schodiskom, ktoré vedie k hlavnému vchodu do budovydetailný pohľad na sochu leva pred schodiskom, ktoré vedie k hlavnému vchodu do budovy
* pohľad na budovu v nocipohľad na budovu v noci

Referencie
----------

1. 1 2 3 4 5 6 7 8 9 10 11 12 13 14  KADIJSKA, Taňa; BLAŽEVA, Elena; SAVOVA, Mariana. Enciklopedija Sofia. Sofia : Bălgarska akademija na naukite – Naučnoinformacionen centăr "Bălgarska enciklopedija" – Knigoizdatelska kăšta "Trud". 2017. 420 s. ISBN 9549384921. S. 312 – 313. (bulharsky)
2. 1 2 3 4 5 6 7 8 9 10 11 12  STANISHEV, Georgi. Sofia – architectural guide. Berlin : DOM publishers. 2019. 320 s. ISBN 9783869226576. S. 60 – 61. (po anglicky)
3. 1 2 3 4 5 6 7 8 9 10 11 12 13 14  PETROV, Zdravko. Istoričeski maršruti: Sofia. Sofia : Siela Norma AD. 2019. 306 s. ISBN 9789542829584. S. 221 – 223. (bulharsky)
4. 1 2 3 4 5 6 7 8 9   *Министерство на културата на Република България* [online]. mc.government.bg, [cit. 2023-04-11]. Dostupné online.
5. 1 2 3 4 5 6 7 8   *Наследството на София* [online]. io.morphocode.com, [cit. 2022-10-04]. Dostupné online.
6. ↑  PETROV, Zdravko. Istoričeski maršruti: Sofia. Sofia : Siela Norma AD. 2019. 306 s. ISBN 9789542829584. S. 188 – 191. (bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Súdny palác (Sofia)**